
# Ренат Харис: «Шатлык һәркөн кирәк»

(ШИГЫРЬ)

Бер кечкенә шатлык кирәк һәркөн,

бодай хәтле генә казаныш

тыныч кыштан,

уңдырышлы көздән,

җылы җәйдән,

дәртле яздан тыш...

Йә күзләрем күрсен ул шатлыкны,

йә тибрәнсен күңел кылларым,

йә башыма килсен тирән фикер,

йә ясасын нидер кулларым.

Һәркөн кирәк бер булса да шатлык –

имин илгә-җиргә өстәмә –

саф һавадан, чиста судан гайре,

тәмле ризык тулы өстәлдән...

Шул ихтыяҗ җанга шифа бирә

һәм ныгыта йөрәк тибешем...

Көненә бер шатлык эстәгәндә,

мин бер бәндә түгел, мин – Кеше!


Следите за самым важным и интересным в Telegram-каналеТатмедиа

## Нет комментариев
Ренат Харис: «Шатлык һәркөн кирәк»